Remontit eivät ole tehonneet Tampereen poliisiaseman sisäilmaongelmiin – Osa työntekijöistä ei pysty toimimaan korjatuissakaan tiloissa: Nyt ongelmiin etsitään syytä siivouksesta ja kukkamullasta

–Vastaus sisäilmaongelmiin tuntuu olevan se, että "käyttehän te perunakellarissakin". Näin kuvaa rikosylikomisario Jari Kinnunen vastauksia, joita hän kokee Tampereen poliisiasemakiinteistön omistajan Senaatin antavan rakennusta piinaavista sisäilmaongelmaepäilyistä. Sorinkadulla sijaitsevan Tampereen pääpoliisiaseman A-rakennusta on korjattu sisäilmaongelmien vuoksi. Työntekijöitä siirrettiin remontin keskeltä väistötiloihin poliisiaseman B-rakennukseen ja Nokian poliisiasemalle, mutta kun he palasivat työtiloihinsa korjausten jälkeen, oireet palasivat osalle jo muutaman päivän päästä. Työntekijöitä on viime viikolla jouduttu uudelleen siirtämään takaisin väistötiloihin. –Meillä on oirehtijoita edelleen, Sisä-Suomen poliisin apulaispoliisipäällikkö Kari Hemmink i vahvistaa. –On yksittäisiä ihmisiä, joille on jouduttu hakemaan uudelleen väistötilat B-talosta. Jos he eivät pysty olemaan sielläkään, heille yritetään löytää työtila jostain muualta. Sisä-Suomen poliisin turvallisuuspäällikön Timo Pulkkisen mukaan sisäilmaan liittyvästä oireilusta on tullut syksyn aikana ilmoituksia useilta henkilöiltä. –Sisäilmaan liittyvistä tuntemuksista on tehty ilmoituksia syksyn aikana kolmisenkymmentä, koko vuoden aikana hieman yli sata. Sama henkilö on voinut ilmoittaa kokemastaan ongelmasta useasti. Korjaus suunniteltiin niin, ettei väistötiloja tarvita Rikosylikomisario Kinnunen kertoo, että työntekijöiden hajaantuminen väistötiloihin haittaa ja hidastaa rikostutkintaa. Poliisitalon kiinteistön omistavan Senaatti-kiinteistöjen kiinteistöpäällikkö Jukka Kastelvuo sanoo, että sopivia, yhtenäisiä väistötiloja ei ole helppo eikä nopea löytää. –Korjaukset suunniteltiin siten, että väistötiloja ei tarvita, jolloin korjaukset eivät aiheuta katkosta poliisin toiminnalle. Remontin tavoitteena on, että nykyisissä tiloissa pystytään työskentelemään. Mitä sitten tehdään, jos niin ei käy? Siitä Kastelvuo ei tällä hetkellä osaa sanoa mitään. –Kaikki korjaustarpeet, jotka selvityksissä ovat käyneet ilmi, on tehty tai teossa eikä selvityksissä ja mittauksissa ole ilmennyt uutta. Jos oireilu ei lopu, tilanne täytyy katsoa uudelleen. Yhdellä oireita, toisella ei Poliisiaseman henkilökunnan keskuudessa kärsitään esimerkiksi hengitystieoireista, niveloireista, silmäoireista, iho-oireista tai väsymyksestä. Apulaispoliisipäällikkö Hemmingin mukaan oireilu on yksilöllistä. –On jopa niin, että samassa huoneessa työskentelevistä toisella on oireita ja toisella ei. Ongelmien selvittämistä hankaloittaa sekin, että jotkut ovat voineet jo altistua niin pahoin, että herkistyvät herkästi uudelleen. Hemmingin mukaan Tampereen pääpoliisiasemalla työskentelee 300–400 ihmistä ja heistä muutama kymmenen oireilee. –Sairauslomien määrä on kuitenkin samaa luokkaa kuin poliisissa ja valtion tehtävissä yleensäkin. Lue myös: Tampereen poliisiaseman sisäilmaongelma: Useita työntekijöitä saanut oireita – Suunnitteilla siirto, joka voi vaikuttaa poliisin työhön Lue myös: Työntekijältä kova väite Tampereen poliisiaseman sisäilmaongelmista: "Henkilökunta jätettiin altistumaan ja sairastumaan säästösyistä" – Rakennuksen omistaja kiistää Poliisivankilan betonisängyistä löytyi ongelma Poliisiasemalla on tehty mikrobi- ja rakennetutkimusten pohjalta korjauksia. –A-talossa on tiivistetty esimerkiksi huoneiden ikkunankarmeja, jotta ulkoilmasta ei pääse mikrobeja sisäilmaan. Tasakaton eristeistä on poistettu soraa, huopaa ja villaa, ja kattoa eristetty uretaanilla. Tämä työ on loppusuoralla. Myös A-talon poliisivankila, josta oireita raportoitiin eniten, tyhjennettiin viime vuonna ja sen betoniset sängyt purettiin, sillä niiden sisälle oli remontissa 1990-luvulla jäänyt muotteina käytettyjä lautoja. –Niistä löytyi mikrobilähteitä. Kun betoniin ajan oloon tuli hiushalkeamia, mikrobit pääsivät ilmaan. Myös huoltokäytävän betoniholveista löytyi homehtumaan jäänyttä betonilaudoitusta. Hemminki kertaa, että viime keväänä hissikuilustakin löytyi mikrobilähde. Senaatti-kiinteistöjen kiinteistöpäällikkö Jukka Kastelvuo kertoo, että A-talon viemäreiden sukitus valmistuu tämän vuoden loppuun mennessä ja ilmanvaihtokanavien puhtauden tarkistus, mahdollinen puhdistus ja säätö aloitetaan ensi vuoden alussa. Onko syy siivouksessa? Kari Hemmingin mukaan sisäilmaongelmat ovat hankalia korjata, koska niistä edelleen tiedetään varmaksi aika vähän ja oireisiin voi olla eri syitä. –Esimerkiksi liian kuiva ilma voi talvella aiheuttaa oireita. Hemmingin mukaan kaikki tiedossa oleva alkaa olla Tampereen poliisiasemalla korjattu eikä yhtä selittävää tekijää sisäilmaoireille ole löytynyt. Nyt ratkaisua etsitään melko pienistä asioista. –Yksi huonon sisäilman lähde voi olla siivouksen laatu, sillä tutkimuksissa poliisitalon ilmasta löytyi kuitupölyä. Se osoitti, että siivouksessa on parannettavaa, mikä taas johtuu osittain siitä, että työhuoneissa ja pöydillä on niin paljon tavaraa. Viime kesän aikana työhuoneista poistettiinkin ylimääräisiä huonekaluja ja tavaraa, ja huonekasvit kiellettiin. –Niiden lehtiin kertyy pölyä ja multa voi levittää mikrobeja. Lue myös: Tampereen pääpoliisiasema alkaa olla purkukunnossa – Sisäilmaongelmat ja turvallisuuspuutteet vaivaavat Lue myös: Sisäilmaongelmista kärsivä poliisi haluaa uuden poliisitalon Tampereelle – Liikenteenvalvonta vähentynyt erikoisesta syystä Tampereen poliiseille suunnitellaan kokonaan uutta poliisiasemaa. Paikkakin on valmiiksi katsottuna Tampereen Nekalasta, Lahdenperänkadun ja Viinikankadun kulmauksesta. Vielä maa-alueen omistaa Tampereen kaupunki. –Alustavissa keskusteluissa kaupungin kanssa on suullisesti sovittu pormestaria myöten, että siihen saadaan tilat poliisiasemalle, sanoo Sisä-Suomen apulaispoliisipäällikkö Kari Hemminki . –Suunnittelu on menossa siitä, miten kaikki poliisin tilat sopivat siihen. Arkkitehdit tekevät pohjapiirustuksia. Hemmingin mukaan tontti sopii poliisin tarpeisiin hyvin. –Se olisi meille maastollisesti hyvä, kaikki toimintomme mahtuisivat tontille ja siitä on hyvät kulkuyhteydet. Tampere kasvaa etelään, kohti Helsinkiä, joten alueelle tullee myös hyvät joukkoliikenneyhteydet. Nykyinen asema on vanhanaikainen Syynä sille, että poliisi haluaa Tampereelle uuden poliisiaseman, eivät ole nykyisen, Sorinkadun varressa sijaitsevan poliisitalon sisäilmaongelmat, vaan se, että nykyiset, osin 1960-luvulla rakennetut tilat eivät ole ajanmukaiset. Apulaispoliisipäällikkö Hemminki tietää, ettei uusi poliisiasema kuitenkaan valmistu käden käänteessä. –Ainakin viisi vuotta siinä menee.